钦定古今图书集成/明伦汇编/氏族典/第337卷 > 刘筠
## 钦定古今图书集成/明伦汇编/氏族典/第337卷 > 刘筠

按《宋史刘筠传》：“筠字子仪，大名人。举进士，为馆陶县
尉，还，会杨亿试选人校太清楼书，擢筠第一，以大理
评事为秘阁校理。真宗北巡，命知大名府观察判官
事，进左正言，出知邓州，徙陈州。还迁尚书兵部员外
郎，进翰林学士。初，筠尝草《丁谓与李迪罢相制》，既而
谓复留，令别草制，筠不奉诏，乃更召晏殊。筠自院出”，
遇殊，殊侧面而过，不敢揖，谓浸擅权，请补外。以右谏
议大夫知庐州。仁宗即位，迁给事中，复召为翰林学
士，逾月拜御史中丞。天圣二年，知颍州。召还，进翰林
学士承旨。筠素爱庐江，遂筑室城中，构阁，藏前后所
赐书。既病，徙于书阁，卒。筠工为诗，初为杨亿所识拔，
后遂与齐名，时号“杨刘。”